ड्रोन से सर्चिंग की, ट्रैंक्यूलाइज करना पड़ा; रेस्क्यू टीम को 21 हजार का इनाम मिला
राजगढ़‎ शहर में एक पखवाड़े से भी ज्यादा समय से आतंक मचा रहा 21 हजार का इनामी पागल बंदर‎ बुधवार देर शाम को जाल में फंस गया। बंदर को पकड़ने के लिए बुधवार को उज्जैन‎ से आई रीजनल वाइल्ड लाइफ रेस्क्यू स्कवाड टीम ने‎ बंदर
राजगढ़‎ में 19 लोगों पर हमला करने वाला उत्पाती बंदर आखिरकार पकड़ा गया। उस पर 21 हजार का इनाम था। बंदर 16 दिन से शहर में आतंक मचा रहा था। बुधवार देर शाम वह वाइल्ड लाइफ रेस्क्यू स्क्वायड टीम के जाल में फंस गया। टीम ने इस बंदर को पकड़ने के लिए ड्रोन से सर्चिंग की। फिर ट्रैंक्यूलाइज कर पकड़ लिया। आज उसे देवास के जंगल में छोड़ा जाएगा।
उज्जैन की वाइल्ड लाइफ रेस्क्यू स्क्वायड टीम बुधवार शाम 4 बजे राजगढ़ पहुंची। बंदर ने अपनी पुरानी लोकेशन छोड़कर नागर, मोहल्ला, मुख्य बाजार‎ में एक दिन में तीन लोगों को काट लिया था। शाम करीब 7 बजे टीम ने ट्रैंक्यूलाइजर (बेहोश करने वाली विशेष गन) से बंदर को बेहोश किया। उसे सुरक्षित जाल में रखा। होश आने पर बंदर बौखला गया और जाल को काटने की कोशिश करने लगा।
टीम को शहर में दो बंदर होने की जानकारी मिली थी, इसलिए उन्होंने एक और दिन राजगढ़ में रुकने का फैसला किया। गुरुवार सुबह दूसरे बंदर की तलाश शुरू की, लेकिन पकड़े गए बंदर की हरकतों से उन्हें विश्वास हो गया कि यही उत्पाती बंदर है।
ट्रैंक्यूलाइजर अटैक के बाद कुछ दूर जाकर बेहोश हुआ
बंदर को तलाश करने के दौरान बुधवार शाम करीब 6 बजे‎ वह बायपास स्थित एक‎ बहुमंजिला इमारत पर दिखा था।‎ वाइल्ड लाइफ रेस्क्यू स्क्वायड टीम ने यहां पहला ट्रैंक्यूलाइजर अटैक किया, लेकिन बंदर बारद्वारी और उद्भव‎ नगर की ओर भागता रहा। बंदर फलौदी कॉलोनी‎ के एक मकान की छत‎ पर बेहोश हुआ। इस एरिया में पहले से ही टीम के लोग मौजूद थे। नपा टीम के‎ सहयोग से बंदर को पकड़ लिया गया।‎
बंदर को पकड़ने के लिए 21 हजार का इनाम दिया
वन विभाग राजगढ़ के‎ रेंजर गौरव गुप्ता ने बताया कि उज्जैन से आई विशेष टीम और स्थानीय टीम की‎ सहायता से पकड़ लिया गया है‎। पांच लोगों की स्पेशल टीम ने भी इसी बंदर की‎ पहचान उसी खतरनाक बंदर के रूप में की है। हालांकि, यह टीम गुरुवार को‎ भी पूरे दिन यहीं रहेगी।‎
रेंजर गुप्ता के अनुसार नगर पालिका अध्यक्ष विनोद साहू द्वारा जो 21 हजार का इनाम घोषित किया था। उस राशि में से 15 हजार रुपए उज्जैन से आई टीम को दिए गए, जबकि 6 हजार रुपए नगर के उन युवाओं में बांटे गए, जिन्होंने मदद की थी। गुरुवार को बंदर को पकड़ने वाली टीम का कलेक्टर हर्ष दीक्षित, नपा अध्यक्ष विनोद साहू ने सम्मान किया।
बुधवार को दो लोगों का मांस नोचकर ले गया था
बंदर ने बीते 16 दिन में 19 लोगों पर हमला किया। इनमें 8 बच्चे भी हैं। बंदर ऊंचाई से अचानक नीचे आकर लोगों पर हमला करता और मांस नोचकर ले जाता था। इस दौरान एक सीसीटीवी वीडियो भी सामने आया, जिसमें बंदर एक बुजुर्ग पर हमला करते हुए दिख रहा है।
इनामी बंदर ने बुधवार सुबह दो लोगों पर हमला किया था। दोनों को अस्पताल में भर्ती हैं। किला परिसर के पास रहने वाले वकील ओम प्रकाश शर्मा (60) पारायण चौक पर किसी काम से गए थे। इसी दौरान छत के रास्ते पीछे से आए बंदर ने अचानक उनका पैर पकड़ लिया और मांस नोचकर भाग गया।
इस घटना के कुछ देर बाद ही बंदर ने तिलक मार्ग निवासी अक्षरा सौंधिया (14) पर हमला कर दिया। बंदर के लगातार हमलों से नागरिकों का गुस्सा फूट पड़ा। कई लोग उसे पकड़ने के लिए अधिकारियों को कॉल करते रहे, कुछ ने बंदूक और लाठी थाम लिए। वे हथियार लेकर बंदर को खोजने में जुट गए।